201 Liber

Quadruplex liber reperitur, scilicet, consciencie, scripture, creature, vite.

Consciencia dicitur liber propter interiorem inscripcionem. Nam sicut scribuntur gesta, et computatur de receptis et expensis et in fine anni racio redditur, sic in consciencia annotanda sunt peccata ut coram sacerdote computentur, Ysai. 8[:1]: *Sume tibi librum grandem, et scribe in eo*. Et Apo. 1[:10]: *Quod vides*, te fecisse, *scribe in libro*, scilicet, consciencie.

Item, Jer. 31[:33]: *Dabo legem meam in visceribus eorum.* Et Rom. 2[:15]: *Ostendunt opus legis scriptum in cordibus suis*. Iste liber figurabatur per librum signatum qui ponebatur ex precepto Dei *in vase fictili*, id est, in corpore fragili, Jer. 32[:14]. Set timeo quod iste liber raro aperitur eo quod signetur sigillo diaboli, Apo. 5[:2-3]: *Quis est dignus aperire librum, et solvere* 7 *signacula ejus,* id est, 7 mortalia per confessionem delere sed *nemo poterat in cælo*, quo ad superbos, *neque in terra*, quo ad lubricos, *neque subtus terram*, quo ad auaros, *aperire librum*, scilicet in confessione propter diaboli consignationem. Vnde dicitur in Ysai. 29[:11]: *Erit visio omnium sicut* visio *libri signati, quem cum dederint scienti litteras, dicent: Lege*. Et dicet *Non possum, signatus est enim*. Sed iste liber aliquando aperietur. Vnde Dan. 7[:10]: *Judicium sedit, et libri aperti sunt*.

In animabus nostris sunt due pagelle viuus libri et in vna parte scribitur que a nobis forent /f. 60ra/ facienda que vocatur scinderesis. In alia parte scribunt opera nostra et hic liber potest apperiri et corrigi si homo voluerit, quod si non aperientur in fine coram toto mundo, Apo. 20[:12]: *Vidi mortuos, magnos et pusillos, stantes in conspectu throni, et libri aperti sunt*, id est, conscienciarum.

Secundo, liber dicitur scriptura sacra propter suam instructionem. Nam instruimus ea quid faciendum, quidve cauendum. Cuius instructionem si tenuerimus a malis liberabuntur, Baruc. 4[:1]: *Hic* est *liber mandatorum Dei, qui tenent eam ad vitam: qui dereliquerunt* ad *mortem*.

Item, de isto libro dicitur Ezech. 2[:9]: *Ecce manus missa ad me, in qua erat involutus, scriptus intus et foris: et scriptæ erant in eo lamentationes, et carmen, et væ*. Secundum Gregorium, *Super Ezechiele,* homilia 9, scripta sunt ibi *lamentationes*, id est, penitencia peccatorum, *carmen*, id est, gaudia iustorum, *et ve*, id est, dampnacio reproborum.

Item, liber scripture potest dici corpus Christi. Nam pergamenum primo extenditur, raditur, et ligatur. Ex vtraque parte inscribitur, sic est de Christo, Apo. 5[:1]: *Vidi in dextera sedentis supra thronum, librum scriptum intus et foris*. Et iste potest dici liber possessionis eterne quem admodum carta conscribitur in signum eterne possessionis, quia quamdiu seruatur rei possessio seruatur alio. Quin possessio amittitur, sic est de Christo quamdiu nobiscum fuerit, Jer. 32[:11, 14]: *Accepi librum possessionis signatum, et stipulationes, et* *rata, et signa forinsecus,* et sequitur, *sume librum* istum *emptionis* *signatum*, id est, Christum *qui apertus est*, in passione, in perforacione manuum et lateris, Apo. 5[:5]: *Ecce vicit leo de tribu Juda, radix David, aperire librum*. Vnde qui non uult sibi concludi a diabolo legat sepe in libro isto, Isai. 34[:16]: *Requirite diligenter in libro Domini, et legite*.

Item, de libro scripture dicitur, Eccle. ultimo [12:12]: *Faciendi libros nullus est finis*. Ideo Seneca dicit *Epistula* 38, Distrahit hominem librorum multitudo. Itaque cum legere non possis quantum habueris, satis est habere quantum legas, sed forte dicis, Modo volo istum librum modo istum. Sed ego dico fastidientis stomachi est multa degustare. Probatos libros perlege, et si aliquando ad alios diuertere libuerit ad priores redi. Simile est in natura secundum Philosophum, 8, *De animalibus,* c. 6, apis non vadit de flore ad florem collegendo mel, sed residet in vno flore quamdiu materia mellis possit in eo reperire. Sic debet studiosus secundum Augustinum, *Contra Faustum*, libro 19 in fine.

¶ De tercio libro, quod est creature dicitur, Sap. 13[:5]: *A magnitudine speciei et creaturæ poterit creator cognoscibiliter videri*. Et Rom. 1[:20]: *Invisibilia* Dei *a creatura mundi, per ea quæ facta sunt, intellecta, conspiciuntur*.

¶ De quarto libro, quod est vite, Apo. 3[:5]: *Qui vicerit*, vestibus *albis, et non delebo nomen ejus de libro vitæ*.

Item, Dan. 12[:1]: *In illo salvabitur populus tuus, omnis qui inventus* est *scriptus in libro* uite. Et Luc. 10[:20]: Quorum *nomina scripta sunt in* libro uite. Hic dicit Ysidorus, libro primo, *Etymologiarum*, quod nomina militum Romanorum habebantur scripta ut sciretur quo ceci discent et bello et quot superessent. Sic habet Deus nomina militum suorum scripta ut sciatur qui remaneant ad uitam et qui ad mortem in Psal. [138:16]: *In libro tuo omnes scribentur*. Sed Exod. 32[:33] dicitur, *Qui peccaverit mihi, delebo* nomen ejus *de libro* vite. Dicit Dominus Moysi iuxta hoc dicitur Apo. 20[:12; 9]: *Alius liber* paratus *est, qui* dicitur *vitæ: et judicati sunt mortui ex his, quæ scripta* sunt *in* libro, *secundum opera* eorum, et sequitur qui non *est in stagnum ignis.* Et hic aduertite quod licet verba alicuius inuenta sunt scripta in libro si facta non corespondeat non indicabitur secundum verba sed secundum facta sicut patet de Salomone qui scripsit libros multorum verborum donorum et tamen creditur a multis quod propter facta sua mala sit dampnatus.

Vnde 4 Reg. fere per totum dicitur de regibus Iuda et de regibus Israel [3 Reg. 15:7] *nonne reliqua* uite sue *scripta sunt in libro verborum*, etc., quasi dicens, nichil de eis scriptum est in libro vite quod sit approbatione dignum. Vnde dicitur Apo. 5[:1]: *Vidi in dextera sedentis supra thronum, librum scriptum intus [et] foris, signatum sigillis septem*. Ut communiter textus libri intus apertus scribitur foris /f. 60rb/ que si condordant liber dicitur bonus et veras si discordant dicitur filiis sic spiritualiter liber scriptus intus et foris dicitur anima que scribitur ratus in consciencia vite qualitate externis potestate conuersacione.